Vroue staan met een voet in die graf | Netwerk24
Deur Lizné Turvey 04 September 2019 09:40
“Being a woman in South Africa is to already have one foot in the grave.”
Uyinene Mrwetyana, Lynette Volschenk, Leighandre Jegels.
Dié drie name het net in die laaste twee weke baie bekend geraak. As jy nie die nuus gevolg het nie, hier is ’n kort opsomming.
Al drie dié vroue is dood, al drie die vroue is vermoor en al drie die vroue is vermoor deur ’n man.
Ons word so afgestomp deur die gebeure in ons land en elke nou en dan gebeur iets wat jou weer tot totale stilstand ruk.
Uyinene se storie is een van die verhale wat die wind uit my seile geruk het. Sy is verkrag en vermoor in Claremont toe sy ’n pakkie by die poskantoor gaan optel het.
As ’n mens nie eens veilig in die poskantoor kan wees nie, waar de hel is jy dan veilig?
Ons loop met teikens op ons rûe rond, in die straat, in ’n winkel sentrum, in ’n kuierplek en by die poskantoor. Ons word geteiken deur lafaards wat nie iemand van hul eie “size” kan “face” nie.
Glo deur kêrel geskiet
Leighandre Jegels is deur haar kêrel doodgeskiet. Hoeveel van ons het nie al die gevaartekens misgekyk in ’n verhouding waar die man dalk ’n bietjie hardhandig is en van ons is dalk al gedreig met ’n geweer?
Is dit wat met Leighandre gebeur het? Het sy net die gevaar tekens misgekyk?
Geen vrou moet ooit hard hanteer word nie, niemand mag ’n geweer op haar rig nie en sy mag nie doodgeskiet word nie.
Dit maak nie saak nie. Geen vrou moet ooit hard hanteer word nie, niemand mag ’n geweer op haar rig nie en sy mag nie doodgeskiet word nie.
Meisies, vroue, tannies hardloop ver weg van ’n verhouding die oomblik as jy so ’n rooi vlag sien. Dit gaan nie beter word nie, red jou eie lewe.
Hoeveel optogte nog?
Aan hoeveel optogte teen die mishandeling van vroue moet ’n mens nog deelneem?
En klasse in selfverdediging gaan ook net so ver as die aanvaller twee keer so groot soos jy is.
Die sesjarige Amy’Leigh Lee is Maandagoggend 2 September voor haar kleuterskool uit haar ma se hand geruk en ontvoer deur vier mans. Ek sidder om te dink…
Sterkte aan die vroue in ons land, sterkte vir iets wat ons nie kan beheer nie.
Kyk na mekaar in die stille oorlog teen ons.
“As millions of women know all too well, no one ever avoided a rape by wearing a longer skirt”- Anne K Ream
Lizné Turvey (21) het verlede jaar aan die Universiteit van Pretoria studeer. Sy kom oorspronklik van Modimolle, Limpopo.
Veg vir ’n veiliger wêreld vir ons ma’s en sussies